་མཆོད།  ཨོཾ་ཁཎྜ་རོ་ཧི་ཧཱུཾ་ཕཊ་ཀྱིས་བསངས།  སྭ་བྷཱ་ཝས་སྦྱངས།  སྟོང་པའི་ངང་ལས་ཡཾ་ལས་རླུང་།  རཾ་ལས་མེ།  ཨ་ལས་མི་མགོའི་སྒྱེད་བུ་གསུམ་གྱི་སྟེང་དུ་ཨ་ལས་ཐོད་པ་ཡངས་ཤིང་རྒྱ་ཆེ་བའི་ནང་དུ་ཨོཾ་ཁཾ་ཨཾ་ཏྲཾ་ཧཱུཾ་རྣམས་ལས་བདུད་རྩི་ལྔ།  ལཾ་མཾ་པཾ་ཏཾ་བཾ་རྣམས་ལས་ཤ་ལྔ་ཡི་གེ་དེ་དག་གིས་མཚན་པ།  རླུང་གཡོས་མེ་སྦར་བས་ཐོད་པའི་ནང་གི་རྫས་རྣམས་ཞུ་བར་གྱུར།  དེ་དག་གི་སྟེང་དུ་ཧཱུཾ་ལས་སྐྱེས་པའི་ཁ་ཊྭཱཾ་ག་དཀར་པོ་མགོ་ཐུར་དུ་བལྟས་ནས་ཞུ་བ་ཐོད་པར་ལྷུང་བས་རྫས་དེ་དག་དངུལ་ཆུའི་མདོག་ཅན་དུ་གྱུར།  དེའི་སྟེང་དུ་དབྱངས་གསལ་གྱི་འཕྲེང་བ་སུམ་བརྩེགས་སུ་གནས་པ་ཨོཾ་ཨཱཿཧཱུཾ་གསུམ་དུ་གྱུར་པའི་འོད་ཟེར་གྱིས་ཕྱོགས་བཅུའི་དེ་བཞིན་གཤེགས་པ་དང་དཔའ་བོ་དང་རྣལ་འབྱོར་མ་ཐམས་ཅད་ཀྱི་ཐུགས་ཀ་ནས་ཡེ་ཤེས་ཀྱི་བདུད་རྩི་བཀུག་ནས་བསྣན་པས་མང་པོར་སྦར་ཞིང་སྤེལ་བར་གྱུར།  ཨོཾ་ཨཱཿཧཱུཾ།  ལན་གསུམ་བརྗོད་པས་ནང་མཆོད་བྱིན་གྱིས་བརླབ།  བསྡུ་ན།  ཧ་ཧོཿཧྲཱིཿལན་གསུམ།  ཁ་དོག་དྲི་རོ་ནུས་པའི་སྐྱོན་བཅོམ་ཞིང་བདུད་རྩིར་གྱུར།  ཨོཾ་ཨཱཿཧཱུཾ།  ལན་གསུམ།  རྒྱ་ཆེར་སྤེལ་ཞིང་བྱིན་གྱིས་བརླབ་པར་གྱུར།  ཅེས་བརྗོད།  མཆོད་པ་བསངས་སྦྱངས།  སྟོང་པའི་ངང་ལས་ཀཾ་ལས་བྱུང་བའི་ཐོད་པ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཧཱུཾ་ཧཱུཾ་ཞུ་བ་ལས་བྱུང་བའི་མཆོད་ཡོན་ནས།  རོལ་མོ་རྣམས་རང་བཞིན་བདེ་སྟོང་རྣམ་པ་མཆོད་རྫས་བྱེད་ལས་དབང་པོ་དྲུག་གི་སྤྱོད་ཡུལ་དུ་ཟག་པ་མེད་པའི་བདེ་བ་ཁྱད་པར་ཅན་བསྐྱེད་པར་གྱུར།  ཨོཾ་ཨརྒྷཾ་ཨཱཿཧཱུཾ།  ནས།  ཤཔྟ་ཨཱཿཧཱུཾ་གི་བར་གྱིས་བྱིན་གྱིས་བརླབ།  རང་གི་སྙིང་གར་པཾ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧཱུཾ་ཡིག་དཀར་པོ་དེ་ལས་འོད་ཟེར་འཕྲོས་པས་བླ་མ་མི་བསྐྱོད་པའི་རྣམ་པ་ཅན་གྱིས་དབུ་ལ་བརྒྱན་པའི་འཆི་མེད་རྡོ་རྗེའི་ལྷ་མོ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་མདུན་གྱི་ནམ་མཁར་ཨོཾ་བཛྲ་ས་མཱ་ཛཿགང་གི་དྲིན་གྱིས་བདེ་ཆེན་ཉིད།  ། སོགས་དང་།  རྒྱལ་བའི་ཐུགས་རྗེ་རྣམ་འཕྲུལ་གྱིས།  ། དུས་མིན་འཆི་བ་བཟློག་མཛད་ཅིང་།  ། འཆི་བ་ལས་ནི་ངེས་སློང་མཛད།  ། འཆི་མེད་དབང་ཕྱུག་མ་ལ་འདུད།  ། ཅེས་པར་ཕྱག་བྱ།  ཨོཾ་གུ་རུ་ཨ་མྲྀ་ཏ་བཛྲ་དེ་ཝཱི་ས་བ་རི་ཝཱ་ར་ཨརྒྷཾ་ནས་ཤཔྟའི་བར་གྱིས་མཆོད།  དཀོན་མཆོག་གསུམ་ལ་བདག་སྐྱབས་མཆི།  ། ཞེས་སོགས་རྒྱུན་བཤགས་དང་།  སེམས་ཅན་ཐམས་ཅད་བདེ་བ་དང་ཞེས་སོགས་ཚད་མེད་བཞི་བསྒོམ་ལ་བསོད་ནམས་ཀྱི་ཚོགས་བསགས།  དེ་ནས།  ཨོཾ་ཤཱུ་ནྱ་ཏ་ཛྙཱ་ན་སོགས་བརྗོད་པས་སྟོང་ཉིད་བསྒོམ་ལ་ཡེ་ཤེས་ཀྱི་ཚོགས་བསགས།  སྟོང་པའི་ངང་ལས་རཾ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུཾ་ལས་སྣ་ཚོགས་རྡོ་རྗེ་ཧཱུཾ་གིས་མཚན་པ་དེ་ལས་འོད་ཟེར་འཕྲོས་པས།  རྡོ་རྗེའི་ས་གཞི།  ར་བ།  གུར་བླ་བྲེ།  མདའི་དྲ་བ་ཡེ་ཤེས་ཀྱི་མེ་འབར་བས་བསྐོར་བའི་བསྲུང་བའི་འཁོར་ལོར་གྱུར་པར་བསམ་ལ།  ཨོཾ་བཛྲ་རཀྵ་རཀྵ་ཧཱུཾ་ཧཱུཾ་ཧཱུཾ་ཕཊ་སྭཱ་ཧཱ།  ཞེས་པས་བྱིན་གྱིས་བརླབ།  དེའི་དབུས་སུ་པདྨ་དང་ཉི་མ་དང་བདུད་སྡིག་ཅན་དང་།  དབང་ཕྱུག་ལ་སོགས་པ་བགེགས་ཐམས་ཅད་མནན་པའི་གདན་གྱི་སྟེང་དུ་ཧཱུཾ་དཀར་པོ་དེ་ལས་ཚད་མེད་པའི་འོད་ཟེར་འཕྲོས།  འཕགས་པ་མཆོད། སེམས་ཅན་གྱི་དོན་བྱས།  ཚུར་འདུས་ཡོངས་སུ་གྱུར་པ་ལས།  རང་ཉིད་རྡོ་རྗེ་ཚེའི་ལྷ་མོ་སྟོན་ཟླ་ལྟར་དཀར་ཞིང་།  ཞལ་བརྒྱད་ཕྱག་བཅུ་དྲུག་མ་རྩ་ཞལ་དཀར་པོ་མཆེ་བའི་མྱུ་གུ་ཅུང་ཟད་གཙིགས་ཤིང་རབ་ཏུ་ཞི་བའི་སྤྱན་གསུམ་དང་ལྡན་པ།  གཡས་ཀྱི་ཞལ་དང་པོ་སྔོན་པོ།  གཉིས་པ་དམར་པོ།  གསུམ་པ་སེར་པོ་སྟེ།  གསུམ་ཀའང་ཁྲོས་པའི་སྤྱན་གསུམ་དང་ལྡན་ཞིང་བཞད་པའི་སྒྲ་དབྱངས་དྲག་ཏུ་སྒྲོགས་པ།  གཡོན་གྱི་དང་པོ་དམར་པོ།  གཉིས་པ་ལྗང་གུ།  གསུམ་པ་དུད་ཁ་སྟེ།  ཞལ་གསུམ་ཀའང་རབ་ཏུ་ཁྲོས་པ་དམར་ཞིང་ཟླུམ་པའི་སྤྱན་གསུམ་དང་ལྡན་པ།  སྟེང་ཞལ་དཀར་པོ་སྤྱན་གསུམ་དང་ལྡན་པ།  ཤིན་ཏུ་སྒེག་ཅིང་མཛེས་པའི་ཉམས་ཅན།  ཕྱག་བཅུ་དྲུག་གི་དང་པོ་གཉིས་ཀྱིས་རྡོ་རྗེ་དང་དྲིལ་བུ།  གཉིས་པ་གཉིས་ཀྱིས་ཞགས་པ་དང་སྡིགས་མཛུབ།  གསུམ་པ་གཉིས་ཀྱིས་རལ་གྲི་དང་བུམ་པ།  བཞི་པ་གཉིས་ཀྱིས་དགྲ་སྟ་དང་མདུང་།  ལྔ་པ་གཉིས་ཀྱིས་ལྕགས་ཀྱུ་དང་ཐོད་པ།  དྲུག་པ་གཉིས་ཀྱིས་མདའ་དང་གཞུ།  བདུན་པ་གཉིས་ཀྱིས་ཐོ་བ་དང་ཁ་ཊྭཱཾ་ག། བརྒྱད་པ་གཉིས་ཀྱིས་འཁོར་ལོ་དང་སྐྱབས་སྦྱིན་གྱི་ཕྱག་རྒྱ་མཛད་པ།  རུས་པ་དང་རིན་པོ་ཆེའི་རྒྱན་གྱིས་བརྒྱན་པ།  དར་དཀར་པོའི་ན་བཟའ་དང་།  སྟག་གི་པགས་པའི་ཤམ་པས་དུང་འཛིན་པར་བཤད་ཅིང་།  བོད་ཀྱི་སྒྲུབ་ཐབས་འགའ་ཞིག་ཏུ།  ཕྱག་དང་པོ་གཉིས་ཀྱིས་རྡོར་དྲིལ་ཐུགས་ཀར་བསྣོལ་ནས་འཛིན་པ་དང་།  སྤྱི་གཙུག་གི་ནོར་བུ་དང་།  ཐོད་སྐམ་དང་མགོ་འཕྲེང་ཡང་ཡོད་པ་མཛད་སྣང་།  དེའི་སྤྱི་བོར་ཨོཾ།  མགྲིན་པར་ཨཱཿཐུགས་ཀར་ཧཱུཾ་གིས་མཚན་པ། ཐུགས་ཀའི་ཧཱུཾ་ལས་འོད་ཟེར་འཕྲོས།  རང་བཞིན་གྱི་གནས་ནས་རྡོ་རྗེ་ལྷ་མོ་ལ་འཁོར་དཔག་ཏུ་མེད་པས་བསྐོར་བ་སྤྱན་དྲངས།  ཨརྒྷཾ་སོགས་ཀྱིས་མཆོད།  ཛཿ་ཧཱུཾ་བཾ་ཧོཿཞེས་པས།  རང་ལ་གཉིས་སུ་མེད་པར་བསྟིམ།  ། སླར་ཡང་འོད་འཕྲོས།  དབང་གི་ལྷ་རིགས་ལྔ་འཁོར་བཅས་སྤྱན་དྲངས།  ཨོཾ་ཨ་བྷི་ཥིཉྩ་ཏུ་མཾ། སརྦ་ཏ་ཐཱ་ག་ཏ།  ཞེས་གསོལ་བ་བཏབ་པས།  ཨོཾ་བཛྲི་བྷ་ཝ་ཨ་བྷི་ཥིཉྩ་ཧཱུཾ།  ཞེས་གསུངས་ཤིང་བུམ་པའི་ཆུས་དབང་བསྐུར།  སྐུ་གང་དྲི་མ་དག། ཆུ་ལྷག་མ་ཡར་ལུད་པ་ལས་མི་བསྐྱོད་པ་གཙོ་བོར་གྱུར་པའི་རིགས་ལྔ་ཡུམ་ཅན་གྱིས་དབུ་བརྒྱན་པར་གྱུར།  ཨོཾ་ཨ་མྲྀ་ཏ་བཛྲ་དེ་ཝཱི་ཨརྒྷཾ་པྲ་ཏཱི་ཙྪ་སྭཱ་ཧཱ།  ཞེས་སོགས་ཀྱིས་ཆུ་གཉིས་ཉེར་སྤྱོད་རོལ་མོ་དང་།  སྔགས་དེ་ཉིད་ལ།  ཨོཾ་ཨཱཿཧཱུཾ་བཏགས་པས་ནང་མཆོད་འབུལ།  ཧེ་རུ་ཀ་ཡི་རིགས་བྱུང་བ།  ། རྡོ་རྗེ་གཙུག་ཏོར་ཆེན་མོ་ནི།  ། འཆི་བདག་བཟློག་མཛད་བདུད་རྩིའི་ཞལ།  ། ཕྱིར་བཟློག་ཆེན་མོ་ཁྱོད་ལ་འདུད།  ། ཅེས་པས་བསྟོད།  བཟླས་པའི་དམིགས་པ་ནི།  རང་གི་ཐུགས་ཀའི་དབུས་སུ་སྣ་ཚོགས་རྡོ་རྗེ་རྩེ་མོ་བཞི་བཅུ་པའི་ནང་དུ་གཞལ་ཡས་ཁང་གྲུ་བཞི་སྒོ་བཞི་པ།  དེའི་ནང་དུ་རྭ་བ་རིམ་པ་གསུམ་དང་ལྡན་པ། དེའི་ནང་དུ་སྣ་ཚོགས་རྡོ་རྗེ་རྩེ་མོ་བཅུ་གཉིས་པའི་ལྟེ་བར་རྭ་བ་རིམ་པ་གསུམ་དང་ལྡན་པའི་ནང་དུ་སླར་ཡང་སྣ་ཚོགས་རྡོ་རྗེ་རྩེ་མོ་བཅུ་གཉིས་པའི་ལྟེ་བའི་ནང་དུ་ཧཱུཾ་གི་ལྟེ་བར་རཾ།  དེའི་དབུས་སུ་ཨོཾ་ཨཱཿཧཱུཾ་མ་མ་རཀྵ་རཀྵ།  ཞེས་པའི་འཁོར་ལོ་གསལ་བར་དམིགས་ཏེ་ལྷ་སྐུ་སྣང་ལ་རང་བཞིན་མེད་པ་ཐུགས་ཀའི་འཁོར་ལོ་དང་བཅས་ལ་ཡུན་རིང་དུ་སེམས་འཛིན།  གཞན་དོན་དུ་བྱེད་ན་མ་མའི་ཚབ་ཏུ་བསྒྲུབ་བྱའི་མིང་གཞུག། ཡང་དམིགས་པ་དེ་ལྟ་བུ་འཆར་དཀའ་བའི་ལས་དང་པོ་ལས།  རང་གི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཧཱུཾ་ཡིག་དཀར་པོའི་མཐར་སྔགས་ཀྱི་ཕྲེང་བས་བསྐོར་བར་བསམ་ཀྱང་རུང་བར་ཡིག་ཆ་འགའ་ཞིག་ལས་བཤད་དོ།  ། གང་ལྟར་ཡང་།  དེ་ནས།  ཐུགས་ཀའི་འཁོར་ལོ་ལས་འོད་འཕྲོས།  དེ་བཞིན་གཤེགས་པ་དང་དཔའ་བོ་དང་རྣལ་འབྱོར་མ་ཐམས་ཅད་ཀྱི་ཐུགས་རྗེ་དང་བྱིན་རླབས་ནུས་མཐུ་ཐམས་ཅད་འོད་དང་བདུད་རྩིའི་རྣམ་པར་བསྡུས་ནས་རང་ལ་ཞུགས་པས་ལས་ཐམས་ཅད་འགྲུབ་པའི་མཐུ་ཐོགས་པ་མེད་པ་དང་ལྡན་པར་གྱུར་པར་བསམ་ལ།  ཨོཾ་ཨ་མྲྀ་ཏ་སན་ཛི་ཝ་ནི།  མ་ཧཱ་ཨ་མྲྀ་ཏ།  སུ་མུ་ཁེ།  ཛིཾ་ཝཾ།  པྲ་བེ་ཤ་ཡ་པྲ་བེ་ཤ་ཡ།  སརྦ་བཛྲ་པདྨ་ས་མ་ཡོ་ག། མ་ཧཱ་བོ་དྷི་ཙི་ཏྟ།  པི་བ་ཐ་མུཏྟེ་ཧཱུཾ་ཧཱུཾ།  ཨ་ཨཱཿཨཾ་ཨཿསྭཱ་ཧཱ།  ཞེས་བཟླ།  སྔགས་འདི་ཁྲིའམ་འབུམ་ཕྲག་བཞི་བཟླས་ན་འཆི་བ་ངེས་པར་བཟློག་སྟེ།  ཨ་བྷི་དྷ་ན་ལས།  འདི་ནི་ཁྲི་ཙམ་བཟླས་བྱས་ན།  ། འཆི་བ་ངེས་པར་འཚོ་བར་འགྱུར།  ། དུས་མིན་འཆི་བ་ཞི་འགྱུར་ཞིང་།  ། འཆི་བ་ལས་ནི་ངེས་པར་སློང་།  ། ཞེས་གསུངས་སོ།  ། མཐར་ལྷག་ཆད་ཁ་སྐོང་བའི་ཕྱིར་ཧེ་རུ་ཀའི་ཡིག་བརྒྱ་བརྗོད། སྔར་བཞིན་མཆོད་བསྟོད་བྱ།  འདོད་དོན་ལ་གསོལ་བ་གདབ།  གཏོར་མ་འབུལ་བར་འདོད་ན།  ནང་མཆོད་ལྟར་བྱིན་གྱིས་བརླབས།  རང་གི་ཐུགས་ཀའི་ས་བོན་གྱི་འོད་ཟེར་གྱིས་རང་བཞིན་གྱི་གནས་ནས་འཆི་མེད་རྡོ་རྗེ་ལྷ་མོ་ལ་དཔའ་བོ་མཁའ་འགྲོའི་ཚོགས་ཀྱིས་བསྐོར་བ་མདུན་གྱི་ནམ་མཁར་སྤྱན་དྲངས།  ལྗགས་རྡོ་རྗེའི་འོད་ཟེར་གྱི་སྦུ་གུས་གཏོར་མའི་བཅུད་ཐམས་ཅད་དྲངས་ཏེ་གསོལ་བར་གྱུར་པར་བསམ་ལ།  ཨོཾ་ཨ་མྲྀ་ཏ་བཛྲ་དེ་ཝཱི་ས་པ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི་མ་མ་ཨཱ་ཡུར་སིདྡྷི་པྲ་ཡཙྪནྟུ་ཨོཾ་ཨཱཿཧཱུཾ་སྭཱ་ཧཱ། ཞེས་ལན་གསུམ་གྱིས་གཏོར་མ་དང་།  ཕྱི་ནང་གི་མཆོད་པ་བདག་བསྐྱེད་ཀྱི་སྐབས་ལྟར་འབུལ།  ཤེས་བྱའི་དཀྱིལ་འཁོར་ལྷན་སྐྱེས་བདེ་བ་ཆེར།  ། སྡོམ་མཛད་ཧེ་རུ་ཀཿཡི་ཡེ་ཤེས་མཆོག། གང་འདུལ་སྒྱུ་འཕྲུལ་དྲ་བའི་འཇོ་སྒེག་ཅན།  ། འཆི་མེད་རྡོ་རྗེ་ལྷ་མོ་ལ་ཕྱག་འཚལ།  ། འབུམ་ཕྲག་སྟོན་ཟླའི་འོད་ཀྱིས་འཁྱུད་པ་ཡི།  ། གངས་རིའི་ལྷུན་པོ་ལྟར་དཀར་བརྗིད་པའི་སྐུ།  ། དྲན་པ་ཡིས་ཀྱང་འཆི་བདག་སྟོབས་འཇོམས་ཤིང་།  ། འཆི་མེད་དངོས་གྲུབ་སྩོལ་མཛད་ལ་ཕྱག་འཚལ།  ། རྩ་ཞལ་ཁྲོ་ལ་འཛུམ་པའི་རྣམ་པ་ཡིས།  ། ཞི་བའི་སྤྱན་གྱིས་འགྲོ་ལ་རྟག་ཏུ་གཟིགས།  ། སྟེང་ཞལ་སྒེག་ཅིང་མཛེས་པའི་དཔལ་ངོམས་ལས།  ། ལྷན་སྐྱེས་བདེ་བས་ཚིམ་མཛད་ལ་ཕྱག་འཚལ།  ། གཡས་ཀྱི་ཞལ་གསུམ་བཞད་པའི་སྒྲ་དབྱངས་ཀྱི།  ། ཉམ་ཐག་དབུགས་འབྱིན་བདེ་བའི་དཔལ་སྟེར་ཞིང་།  ། གཡོན་གྱི་ཞལ་གསུམ་དྲག་ཏུ་ཁྲོས་པ་ཡིས།  ། བདུད་རྣམས་འཇིགས་པར་མཛད་ལ་ཕྱག་འཚལ་ལོ།  ། དཔག་བསམ་ཡལ་ག་ལྟ་བུའི་བཅུ་དྲུག་ཕྱག། འཆི་བདག་བདུད་སྡེ་འཇོམ་པའི་མཚོན་ཆ་དང་།  ། སྒྲུབ་པ་པོ་ལ་འདོད་དགུའི་མཆོག་སྩོལ་བའི།  ། སྣ་ཚོགས་ཕྱག་མཚན་བསྣམས་ལ་ཕྱག་འཚལ་ལོ།  ། ཀཻ་ལ་ཤ་ཡི་ལྷུན་པོ་སྤྲིན་དཀར་དང་།  ། འཇའ་ཚོན་དྲ་བས་དཀྲིས་པ་ཇི་བཞིན་དུ།  ། རབ་མཛེས་སྐུ་མཆོག་དར་དཀར་ན་བཟའ་དང་།  ། རིན་ཆེན་རུས་པས་བརྒྱན་ལ་ཕྱག་འཚལ་ལོ།  ། ཐབས་དང་ཤེས་རབ་ཟུང་དུ་འཇུག་པའི་ཞབས།  ། གཡས་བརྐྱང་གར་གྱིས་བདུད་དང་དབང་ཕྱུག་སོགས།  ། ནག་པོའི་ཕྱོགས་ཀུན་མནན་ནས་ཡེ་ཤེས་ཀྱི།  ། མེ་དཔུང་འབར་དབུས་བཞུགས་ལ་ཕྱག་འཚལ་ལོ།  ། དེ་ལྟར་རྒྱལ་ཡུམ་ཚེ་ཡི་ལྷ་མོ་ཁྱོད།  ། ཡིད་ཆེས་དང་བས་སྐྱབས་སུ་ཉེར་བཟུང་ནས།  ། རྩེ་གཅིག་གསོལ་བ་འདེབས་པ་འདི་དགོངས་ལ།  ། བྱིན་རླབས་དངོས་གྲུབ་མྱུར་དུ་སྩལ་དུ་གསོལ།  ། ལྷ་མོ་ཁྱོད་ཀྱི་རིག་སྔགས་བཟླས་པས་ཀྱང་།  ། འཆི་བ་ལས་ནི་ངེས་པར་སློང་ངོ་ཞེས།  ། བསླུ་མེད་ཚད་མའི་ལུང་གིས་བཀའ་སྩལ་བའི།  ། བདེན་པ་དེང་འདིར་མངོན་དུ་འགྱུར་བར་མཛོད།  ། ཁྱོད་ཀྱི་བྱིན་རླབས་ནུས་མཐུའི་ལྕགས་ཀྱུ་ཡིས།  ། འཁོར་འདས་ཡོན་ཏན་འབྱུང་བཞིའི་རོ་བཅུད་ཀུན།  ། འཆི་མེད་བདུད་རྩིའི་ངོ་བོ་ཉེར་བཀུགས་ཏེ།  ། བདག་གི་ལུས་སྲོག་ཟུང་དུ་འབེབས་པར་མཛོད།  ། གཞོམ་མེད་རླུང་སེམས་རྡོ་རྗེ་ལྷ་མོའི་སྐུར།  ། ཉེར་བཞེངས་ཡེ་ཤེས་ཉི་མའི་གཟི་འོད་ཀྱིས།  ། འཆི་བདག་བདུད་ཀྱི་མུན་པ་མཐར་བསྐྲད་ནས།  ། ཚེ་དཔལ་པདྨའི་དགའ་ཚལ་རྒྱས་པར་མཛོད།  ། ཚེ་སྦྱིན་ལྷ་མོའི་བྱིན་རླབས་ནུས་པ་དང་།  ། བདག་གི་དད་པས་གསོལ་བ་བཏབ་པའི་མཐུས།  ། དམ་ཆོས་སྒྲུབ་པའི་བར་ཆད་ཀུན་ཞི་ཞིང་།  ། ལེགས་ཚོགས་ཡོན་ཏན་དབྱར་མཚོ་ལྟར་རྒྱས་ཤོག། ཅེས་པའམ་བསྡུ་ན།  རྒྱལ་བ་ཞི་ཁྲོ་ཀུན་གྱི་དངོས།  ། དཔའ་བོ་མཁའ་འགྲོ་བྱེ་བའི་གཙོ།  ། མཐུ་སྟོབས་བྱིན་རླབས་བསམ་མི་ཁྱབ།  ། འཆི་མེད་རྡོ་རྗེ་ལྷ་མོ་ཡིས།  ། བདག་ལ་དངོས་གྲུབ་ཐམས་ཅད་སྩོལ།  ། འཆི་མེད་ཚེ་ཡི་དངོས་གྲུབ་སྩོལ།  ། ཚེ་ཡི་བར་ཆད་བཟློག་པ་དང་།  ། འཕྲིན་ལས་རྣམ་བཞི་འགྲུབ་པར་མཛོད།  ། ཅེས་འཕྲིན་ལས་བཅོལ།  གཏོར་མ་གཞན་ཡོད་ན་སྤྱི་འགྲོ་ལྟར་བསྔོ།  ཡིག་བརྒྱ་བརྗོད།  གཏོར་མགྲོན་རྟེན་ཡོད་ན་བརྟན་བཞུགས་དང་།  མེད་ན་གཤེགས་གསོལ་བྱ།  རང་ཉིད་ཕྱག་གཉིས་པའི་ང་རྒྱལ་གྱིས་ཐུན་མཚམས་ཀྱི་སྤྱོད་ལམ་ལ་འཇུག། ལྷ་མོ་ཚད་མ་དམ་ཚིག་ཚད་མ་དང་།  ། ཞེས་སོགས་བསྔོ་སྨོན་དང་བཀྲ་ཤིས་ཀྱིས་བརྒྱན་པར་བྱའོ།  ། སྨྲས་པ།  བདེ་མཆོག་སྦས་ཆུའི་རྒྱ་མཚོ་ཆེན་པོ་ལས།  ། གྲུབ་བརྙེས་དེད་དཔོན་མཆོག་གིས་ཉེར་བླངས་པའི།  ། རྡོ་རྗེ་ལྷ་མོའི་མན་ངག་ཡིད་བཞིན་ནོར།  ། དངོས་གྲུབ་འདོད་དགུའི་འབྱུང་གནས་འདི་བཀོད་མཐུས།  ། བདག་དང་འགྲོ་ཀུན་ཚེ་རབས་ཐམས་ཅད་དུ།  ། དུས་མིན་འཆི་བས་ནམ་ཡང་མི་རྫི་བར།  ། རྡོ་རྗེའི་རྣལ་འབྱོར་ཟབ་མོར་གཞོལ་བ་ལས།  ། ཧེ་རུ་ཀ་དཔལ་གོ་འཕང་མྱུར་ཐོབ་ཤོག། ཅེས་འཆི་མེད་རྡོ་རྗེ་ལྷ་མོའི་སྒྲུབ་ཐབས་བདུད་རྩིའི་བུམ་བཟང་ཞེས་བྱ་བ་འདི་ནི།  ཆ་ཧར་ནས་མཁྱེན་རབ་ཕུལ་དུ་བྱུང་བའི་ཞབས་དྲུང་བསོད་ནམས་བསྟན་པའི་རྒྱལ་མཚན་གྱིས་དྲི་བྲལ་ལྷ་རྫས་བྱུར་དཀར་གྱི་ཕྲེང་བ་གོས་ཡུག་དང་བཅས་ནན་ཏན་དུ་བསྐུལ་ངོར་ཀུ་སཱ་ལི་༧དྷརྨ་བཛྲ་གྱིས་ཨ་ལག་ཤ་ཆིན་ཝང་དབང་ཆེན་དཔལ་འབར་གྱི་སྐྱེད་ཚལ་དུ་ཕྲལ་དུ་སྦྱར་བའི་ཡི་གེ་པ་ནི་ཨོར་དུ་སུ་ཧང་གིན་དགེ་སློང་བློ་བཟང་དྷརྨས་བགྱིས་པ་དགེ་ལེགས་འཕེལ། །  ། །